Αντίθετη πορεία ακολουθούν ανεργία και μερική απασχόληση στη χώρα, καθώς ενώ η πρώτη συνεχίζει αργά αλλά σταθερά να μειώνεται, υποχωρώντας τον Σεπτέμβριο στο 20,5%, η δεύτερη αυξάνεται ανησυχητικά με αποτέλεσμα το 30,6% των εργαζομένων στον ιδιωτικό τομέα να είναι με μερική και υποαμειβόμενη απασχόληση.

Χθες, η Ελληνική Στατιστική Αρχή (ΕΛΣΤΑΤ) ανακοίνωσε τον εποχικά προσαρμοσμένο δείκτη ανεργίας για τον Σεπτέμβριο, ο οποίος κατέγραψε περαιτέρω μικρή αποκλιμάκωση στο 20,5%, έναντι 23,2% τον Σεπτέμβριο του 2016 και του αναθεωρημένου προς τα πάνω 20,7% τον Αύγουστο του 2017. Το σύνολο των απασχολουμένων, κατά τον Σεπτέμβριο του 2017, εκτιμάται ότι ανήλθε σε 3.800.254 άτομα.

Οι άνεργοι υπολογίζονται σε 981.126 άτομα, ενώ ο οικονομικά μη ενεργός πληθυσμός σε 3.223.768 άτομα. Οι απασχολούμενοι αυξήθηκαν κατά 105.773 άτομα σε σχέση με τον Σεπτέμβριο του 2016 (αύξηση 2,9%) και κατά 9.980 άτομα σε σχέση με τον Αύγουστο του 2017 (αύξηση 0,3%), ενώ οι άνεργοι μειώθηκαν κατά 135.161 άτομα σε σχέση με τον Σεπτέμβριο του 2016 (μείωση 12,1%) και κατά 6.018 άτομα σε σχέση με τον Αύγουστο του 2017 (μείωση 0,6%). Σημαντική υποχώρηση, κάτω και από το 40%, στο 39,5%, κατέγραψε μάλιστα ο δείκτης ανεργίας των νέων ηλικίας από 15 έως 24 ετών, ενώ πάνω από τον μέσο όρο, στο 24,2%, κινείται το ποσοστό ανεργίας για τους νέους 25-34 ετών.

Ωστόσο, η πραγματική εικόνα της αγοράς εργασίας συμπληρώνεται με τα στοιχεία που δημοσιοποιήθηκαν επίσης, χθες, από τον ΕΦΚΑ έτσι όπως επεξεργάζονται από τις Αναλυτικές Περιοδικές Δηλώσεις που καταθέτουν στον φορέα οι επιχειρήσεις για τον Μάρτιο και δείχνουν ότι 3 στους 10 εργαζόμενους του ιδιωτικού τομέα είναι μερικώς απασχολούμενοι και λαμβάνουν, κατά μέσο όρο, μόλις 407,15 ευρώ μεικτά.

Μάλιστα, ένα μήνα νωρίτερα, παρότι το ποσοστό των μερικώς απασχολουμένων ως προς το σύνολο των εργαζομένων στον ιδιωτικό τομέα ήταν το ίδιο, ο μέσος μισθός ήταν μόλις 378,96 ευρώ μεικτά. Αναλυτικά, ο αριθμός των μισθωτών στις κοινές επιχειρήσεις (εξαιρούνται τα οικοδομοτεχνικά έργα, όπου ο αριθμός των εργαζομένων είναι μόλις 32.418) ανήλθε στα 1.840.099 άτομα. Απ’ αυτούς οι 582.041 μισθωτοί (ποσοστό 30,6%) εργάστηκαν με μερική απασχόληση και ο μέσος μισθός ήταν 407,15 ευρώ μεικτά.

Ειδικότερα, ο μέσος μισθός για τους άνδρες που εργάστηκαν με μερική απασχόληση ήταν 399,70 μεικτά και 413,19 ευρώ μεικτά για τις γυναίκες.

Ο αριθμός των ανδρών που εργάστηκαν με μερική απασχόληση ανέρχεται στις 260.729 και των γυναικών στις 321.3122. Οπως μάλιστα παρατηρούν οι ειδικοί, ακόμη και στην ομάδα των εργαζομένων με πλήρη απασχόληση υποκρύπτεται ένα σημαντικό μέρος ατόμων που υποαπασχολούνται, καθώς ο ΕΦΚΑ κατατάσσει τους εργαζόμενους με πλήρες ωράριο στην κατηγορία της «πλήρους απασχόλησης», ανεξάρτητα από τις μέρες εργασίας που δούλεψαν στη διάρκεια της εβδομάδας. Οπως βέβαια και στην ομάδα των μερικώς απασχολουμένων, υποκρύπτεται ένα σημαντικό ποσοστό υποδηλωμένης εργασίας, εργασίας δηλαδή που δηλώνεται ως μερική ενώ είναι πλήρης.

Ο μέσος μισθός για την πλήρη απασχόληση δε, διαμορφώνεται στα 1.199,35 ευρώ τον μήνα, με τους άνδρες να λαμβάνουν κατά μέσο όρο 1.277,47 ευρώ και τις γυναίκες 1.094,81 ευρώ.

Συνολικά, τον Μάρτιο υποβλήθηκαν ΑΠΔ από 227.791 κοινές επιχειρήσεις και 8.424 οικοδομοτεχνικά έργα. Σε σύγκριση με τον Φεβρουάριο, τον Μάρτιο του 2017 διαπιστώνεται αύξηση 4,55% των ασφαλισμένων στο σύνολο των επιχειρήσεων. Επίσης, καταγράφηκε αύξηση κατά 2,54% των αλλοδαπών ασφαλισμένων.

Στο σύνολο των επιχειρήσεων, το 22,37% των ασφαλισμένων είναι έως 29 ετών και το 53,91% έως 39 ετών. Το 72,8% του συνόλου των ασφαλισμένων είναι από 25 έως 49 ετών, ενώ το 17,31% είναι από 50 έως 64 ετών. Στο σύνολο των ασφαλισμένων το 89,89% έχουν ελληνική υπηκοότητα. Από τους αλλοδαπούς το 52,46% έχουν αλβανική υπηκοότητα. Το 22,42% των ασφαλισμένων απασχολείται στον κλάδο «Χονδρικό και Λιανικό Εμπόριο», το 13,91% στις «Μεταποιητικές Βιομηχανίες» και το 13,42% στον κλάδο «Ξενοδοχεία και Εστιατόρια».